Ferðamálastjóri segir að ferðaþjónustan það sem af er sumri hafi tekið hraðar við sér en menn reiknuðu með. Bandaríkjamenn eru fjölmennastir erlendra ferðamanna og vísbendingar eru um að þeir staldri lengur við en áður.
Skarphéðinn Berg Steinarsson segir að sumarið lofi góðu. Elísabet Þorvaldsdóttir sem rekur veitingasölu við Seljalandsfoss segir ferðamenn fleiri en hún hafi reiknað með og að þeim fjölgi með hverjum degi. Hún segir greinilegt að fólk sé orðið ferðaþyrst. Flestir gestanna eru Bandaríkjamenn og þeir eru dolfallnir af landinu.
Mikill fjöldi fólks hefur lagt leið sína í Stuðlagil á Jökuldal. Aðalsteinn Jónsson bóndi á Klausturseli segir umferð hafa verið stöðuga frá því í maí og að hún fari vaxandi.
Stuðlagil sló í gegn í hittifyrra og vinsældarnar hafa ekki minnkað. Hann segir langt komið að leggja göngustíg inn að gilinu sem styttir gönguleiðina um tæpan helming. Nú þurfa menn að ganga 5-6 kílómetra til að komist að gilinu. Unnið er að deiliskipulagi fyrir svæðið. Aðalsteinn segir að Íslendingar séu duglegasti að skoða Stuðlagil en Bandaríkjamenn eru flestir í hópi erlendra ferðamanna.
Stefán Guðmundsson rekur hvalaskoðunarfyrirtækið Gentle Giants á Húsavík finnur fyrir auknum áhuga ferðamanna:
Stefán tekur undir með öðrum viðmælendum að Bandaríkjamenn eru stærsti hópur erlendra ferðamanna.
Það er búið að vera þægilegur og góður stígandi frá því að við byrjuðum 1. júní og svo hefur þetta verið að lifna aðeins við síðustu vikuna. Það var ákveðinn vendipunktur þegar fyrsta skemmtiferðaskipið kom inn til Húsavíkur sem við höfum verið að þjónusta undanfarin sjö ár. Þá fannst manni þetta verið dottið í gang en óvissan er mikil. Menn hafa nú ekki séð nema í eina viku í senn.
Ameríkanar eru mjög áberandi og maður er ánægður með það að þeir virðast ætla að dveljast bara mjög lengi. Mér finnst það mjög jákvætt og ætla bara að gefa sér góðan tíma í að taka sitt sumarfrí hér. Mjög algengt að þetta verði 12-15 dagar og allt upp í sjö vikur. Ég hef verið að taka stikkprufur inná milli.
Bandaríkjamenn eru fjölmennastir erlendra ferðamanna í sumar og virðast þeir staldri lengur við en áður.